Tui-liá開始ên-teû來互相研究亞伯拉罕所逢到信仰ke試鍊經過。
亞伯拉罕受上帝命令獻獨生子以撒1-8節。
Liá-ke試煉係yit艱苦，因為上帝應允亞伯拉罕所生ke獨生子以撒係經過25年久chang來實現，ku-só 爺ôi都chhin愛他，因為以撒chhin有信仰lâu順從爺ôi。在以撒20歲，就係亞伯拉罕120歲時，有一暗晡，亞伯拉罕受上帝ke啟示講：「你oi帶你ke賴仔，就係獨生子，你所愛ke以撒去摩利亞ke地方；我所oi指示你ke地方，在ke位將他獻做燔祭。」Ên-teû想亞伯拉罕ke時ke心情係án-ngiòng, 我想他絕對chhin痛苦，內心定著生起互相矛盾ke心，因為亞伯拉罕定著會聯想到上帝所應允他ke話，上帝sṳt應允亞伯拉罕ke子孫像天上ke星辰lâu海邊ke沙；m̀-ku在liá時節上帝tiên-tó命令他oi將liá位上帝所應允獨一無二ke 賴仔以撒帶到摩利亞，上帝所備妥ke地方來獻做燔祭pûn上帝，liá 敢m̀係上帝ke欺騙嗎？
在ke時亞伯拉罕已經年老，假使將以撒照上帝ke命令去獻pûn上帝，亞伯拉罕敢m̀係變成斷種嗎？亞伯拉罕liá-pái所逢到ke試煉實在chhin艱苦，假使ke時亞伯拉罕將liá事去lâu他ke pû娘撒拉商議，liá事定著會失敗，因為撒拉絕對m̀肯放棄在年老所kiung ke老子以撒，m̀-ku好加在亞伯拉罕有下最大ke決心堅持信仰，信上帝係無所不能，就完全順從上帝ke命令，即時去實行lái工作。
聖經記載講：「亞伯拉罕打早起來，準備驢、帶他二個後生人lâu他ke 賴仔以撒，也帶燔祭ke柴，起身去上帝所指示他ke地方。」Ên-teû看他得到上帝ke命令後，無延遲一刻久，在打早就積極實行，驚三思反省，就難遵從上帝ke命令。Ku-só ên-teû信徒假使逢到上帝ke啟示或良心ke指點，就係佈道或lâu人和好時，oi隨時實行做m̀得延遲，做m̀得想講，我來去lâu má人商議，他假使oi去佈道，我chang去，liá係大錯誤。
Ên-teû來看保羅先生在加拉太1:16所講：「上帝既然中意將祂ke獨生子顯明於我，oi pûn我宣傳祂在外邦，我就m̀使 lâu人商議。」主耶穌也sṳt對oi thèn祂ke人表示講：「假使堅決oi thèn祂ke, m̀使再轉去商議。」（請看Luke 9:57~62）Ên-teû oi學亞伯拉罕堅決ke信仰lâu無懷疑，tiên-tó oi深信，m̀驚斷種，ku-só ên-teû信徒oi做有信仰ke生活，做m̀得只有看眼前，oi深信永生lâu死再復活ke道理。雖然ên-teû受試煉也做m̀得失志，上帝命令亞伯拉罕獻所愛ke獨生子，也oi命令ên-teû獻ên-teû所愛ke自家。各位兄姐，ên-teû做m̀得再固執，oi順服上帝ke命令奉獻ên-teû自家ke身體，為主或教會來做工，chang m̀會辜負到主ke愛。